
Pakko sanoa! -festivaali vei yleisön metsään – nimekkäät taiteilijat, musiikki ja luonto kohtasivat Suomussalmella
Pakko sanoa! -festivaali järjestettiin Suomussalmella 24.–27. syyskuuta. Kahdeksatta kertaa järjestetyn tapahtuman teemana oli Metsässä. Teokset avasivat erilaisia näkökulmia luontoon ja metsään – mutta myös ihmisyyteen, yhteisöön ja siihen, miten elämme suhteessa ympäristöömme. 
Festivaalilauantaina Pakko sanoa! -tapahtuma vei yleisön Suomussalmen pohjoisosaan, Hossan kansallispuiston harjumaisemiin ja suoluontoon.
Retken aluksi koettiin Teatteri Retikassa äänitaiteilijoiden Juha Valkeapään ja Juhani Liimataisen Puukonsertti.
Esityksellinen retki oli festivaalin oma tuotanto ja suunniteltu Hossan Huosilammen ympäristöön. Kolmen kilometrin mittaisella luontopolulla esiintyivät näyttelijät Kati Outinen, Mitra Matouf, Elias Keränen ja Taisto Oksanen, tanssitaiteilija Reijo Kela, muusikko Laura Matilainen sekä Moniaat-kuoro. Kokonaisuutta täydensi Mustarindassa Hyrynsalmella työskentelevä ympäristötaiteilija Hanna Kaisa Vainio.
Hossan esityksellinen kokonaisuus perustui festivaalin taiteellisen johtajan Annukka Ruuskasen alkuperäisideaan. Ohjauksesta vastasi Eino Saari kajaanilaisesta Vaara-kollektiivista. Taiteilijoilta oli tilattu pienoisteokset, jotka heidän oli ”pakko sanoa” metsäympäristössä juuri nyt.

– Retki kiinnosti katsojia ilahduttavan paljon. Se myytiin nopeasti loppuun, ja onneksi saatiin järjestettyä lisäesitys, jotta kaikki halukkaat saivat kokea ainutlaatuisen kokonaisuuden, kertoo Annukka Ruuskanen.
– Tuntui erityisen hienolta, että aivan Venäjän rajan tuntumassa pystyimme kohtaamaan luonnossa ja rauhassa sekä käsittelemään meille kaikille tärkeitä pohdintoja metsäsuhteestamme elämykselliseti, kiihkotta ja kiireettömästi.

Festivaalin ohjelma alkoi torstaina Ulla Tapanisen 70-vuotisjuhlaesityksellä Lava-ammuntaa VIII – After eight -komiikkaa.
Perjantaina nuorimman esiintyjäsukupoven Teatteri Terra toi Teatteri Retikkaan Juha Kauppisen kirjoittaman, luonnon lajikatoa käsittelevän Starman-näytelmän.
Lauantai-iltana Teatteri Retikassa nähtiin runoutta ja musiikkia yhdistävän Suloiset talvipäivät olivat yhtä jäniksen turkkia, jossa Kaija Pakarinen ja Tapani Rinne toivat näyttämölle Sirkka Turkan luontolyriikkaa. Lauantai päättyi Liisa Akimofin ja Yökerhon-yhtyeen keikkaan.
Festivaalin päätöspäivänä sunnuntaina Teatteri Retikan näyttämöllä kohtasivat suomussalmelaiset esiintyjät ja Taideyliopiston Teatterikorkeakoulun opiskelijat. Suomussalmelta mukana olivat Mervi Seppänen, Anu Moilanen, Saara Strum, Aku Moilanen ja Leena Manner omine teksteineen. Teatterikorkeakoulusta mukana olivat Olavi Angervo, Miriam Shange, Freddie Sukura, Adela Ogunbor ja Elisa Mattila.
Festivaali on saavuttanut paljon vakiokatsojia, mutta myös uusi yleisö löysi tapahtuman. Esimerkiksi Hossassa järjestettyä esityksellistä retkeä tulivat katsomaan myös kyläläiset ja kansallispuistossa retkeilemässä olleet.
Katsojia oli yhteensä yli 1200. 

Pakko sanoa! -festivaalin pääjärjestäjä on Työväen Näyttämöiden liitto yhteistyössä Suomussalmen kunnan ja Suomussalmen Näyttämöyhdistyksen kanssa. Festivaalia tukivat Suomen Kulttuurirahaston Kainuun rahasto, Kansan Sivistysrahasto, Oulu2026 ja Riihi säätiö.
Pakko sanoa! -festivaali kiittää yleisöä, esiintyjiä, yhteistyökumppaneita, vapaaehtoisia ja kaikkia festivaalin toteuttamiseen osallistuneita.

Ensi vuonna Pakko sanoa! -tapahtuma järjestetään Suomussalmella 24.–26. syyskuuta 2027.

